CELEX: 32013D0779
Language: et
Date: 2013-12-17 00:00:00
Title: 2013/779/EL: Komisjoni rakendusotsus, 17. detsember 2013 , millega asutatakse Euroopa Teadusnõukogu Rakendusamet ning tunnistatakse kehtetuks otsus 2008/37/EÜ

20.12.2013   
            
            
               ET
            
            
               Euroopa Liidu Teataja
            
            
               L 346/58
            
         KOMISJONI RAKENDUSOTSUS,
   17. detsember 2013,
   millega asutatakse Euroopa Teadusnõukogu Rakendusamet ning tunnistatakse kehtetuks otsus 2008/37/EÜ
   (2013/779/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 19. detsembri 2002. aasta määrust (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded, (1) eriti selle artiklit 3,
   ning arvestades järgmist:
   
               (1)
            
            
               Määrusega (EÜ) nr 58/2003 antakse komisjonile õigus delegeerida rakendusametitele volitusi liidu programmi või projekti täielikuks või osaliseks rakendamiseks komisjoni nimel ja tema vastutusel kooskõlas kõnealuse määrusega.
            
         
               (2)
            
            
               Rakendusametitele rakendusülesannete usaldamise eesmärk on võimaldada komisjonil keskenduda oma põhitegevusele ja -ülesannetele, mida ei ole võimalik täitmiseks volitada, loovutamata seejuures kontrolli kõnealuste rakendusametite tegevuse üle ega lõplikku vastutust selle eest.
            
         
               (3)
            
            
               Vastavalt teadusuuringute ja innovatsiooni 2014.–2020. aasta raamprogrammi „Horisont 2020” rakendamise eriprogrammi (2) (edaspidi programmi „Horisont 2020” rakendamise eriprogramm) artiklile 6, asutab komisjon Euroopa Teadusnõukogu (edaspidi „ERC”). ERC on Euroopa Teadusnõukogu järeltulija, mis asutati komisjoni otsusega 2007/134/EÜ, (3) et rakendada nõukogu otsust 2006/972/EÜ, (4) mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007–2013) rakendamise eriprogrammi Ideed (edaspidi eriprogramm „Ideed”). ERC koosneb sõltumatust teadusnõukogust (edaspidi „ERC sõltumatu teadusnõukogu” ja spetsiaalsest rakendusstruktuurist – rakendusametist.
            
         
               (4)
            
            
               Programmi rakendamise ülesannete delegeerimiseks rakendusametile on vaja selgelt eristada programmitöö etappe, mille määrab kindlaks ERC teadusnõukogu ja kinnitab komisjon, ning programmi rakendamist ERC teadusnõukogu põhimõtete ja metoodika kohaselt, mis tuleks usaldada rakendusametile.
            
         
               (5)
            
            
               Otsusega 2008/37/EÜ (5) asutas komisjon Euroopa Teadusnõukogu Rakendusameti (edaspidi „amet”) ning usaldas sellele ametile ühenduse eesliiniuuringuid hõlmavate meetmete rakendamise, et rakendada eriprogrammi „Ideed”.
            
         
               (6)
            
            
               Osusega 2008/37/EÜ asutatud amet on tõendanud, et ta on saavutanud märkimisväärse maine Euroopa ja kogu maailma teadusringkondades. Ametil on oluline roll liidu teadusuuringute rahastamisel, ta on sidusrühmade jaoks nähtav ning huvitatud isikute suhtumine on positiivne. Määruse (EÜ) nr 58/2003 artikli 25 kohaselt rakendusameti kohta tehtud välishindamine näitas, et ameti asutamine on olnud kasulik tulenevalt selle teaduslikust spetsialiseerumisest ja võimest osutada paremat teenust, kuna ta on toetusesaajatele lähedal, teabevahetus ja programmide nähtavus on paranenud ning tagatud on kiiremad maksed toetusesaajatele. Kokkuhoid, mis tuleneb ülesannete delegeerimisest ametile, on hinnanguliselt umbes 45 miljonit eurot aastatel 2009–2012.
            
         
               (7)
            
            
               Komisjon tegi 29. juuni 2011. aasta teatises „Euroopa 2020. aasta strateegia aluseks olev eelarve” (6) ettepaneku senisest enam kasutada olemasolevaid rakendusameteid liidu programmide rakendamiseks mitmeaastase finantsraamistiku (2014–2020) raames.
            
         
               (8)
            
            
               Vastavalt määruse (EÜ) nr 58/2003 artikli 3 lõikele 1 tehtud tasuvusanalüüs näitas, et komisjon peaks tegema ameti ülesandeks rakendada programmi „Horisont 2020” rakendamise eriprogrammi I osa „Tipptasemel teadus” erieesmärki „Eesliiniuuringute tugevdamine Euroopa Teadusnõukogu kaudu”. Amet juhib programme hästi ja osutab kvaliteetseid teenuseid, ta on hästi nähtav ning tal on tõhusad kommunikatsioonivahendid. Erieesmärk „eesliiniuuringute tugevdamine Euroopa Teadusnõukogu kaudu” on kooskõlas ameti praeguste eesmärkide ja ülesannetega. Ameti kogemuste ja pädevuse ära kasutamine suurendaks tõhusust. Peale selle ei ole seda programmi kunagi komisjonis juhitud ja sellest tulenevalt katkeks talitluspidevus ja jääks puudu oskusteabest. Lisaks eeldatakse tõhususe suurenemist 79 miljoni euro ulatuses ajavahemikus 2014–2024, kui programmi juhib amet, võrreldes stsenaariumiga, mille kohaselt programmi juhiks komisjon.
            
         
               (9)
            
            
               Ametile tuleks teha ülesandeks rakendada programmi „Horisont 2020” rakendamise eriprogrammi I osa „Tipptasemel teadus” erieesmärki „Eesliiniuuringute tugevdamine Euroopa Teadusnõukogu kaudu”, mis on sarnane nende meetmete eesmärgiga, mida amet mitmeaastase finantsraamistiku (2007–2013) raames juba rakendas ja mille eesmärk on rakendada selliseid tehnilisi projekte, mis ei eelda poliitiliste otsuste tegemist ja kogu projekti vältel vajavad kõrgetasemelist tehnilist ja finantsekspertiisi.
            
         
               (10)
            
            
               Amet peaks jätkuvalt rakendama eriprogrammi „Ideed”, mis delegeeriti talle mitmeaastase finantsraamistiku (2007–2013) alusel.
            
         
               (11)
            
            
               Selleks et tagada käesoleva otsuse ja asjaomaste programmide õigeaegne rakendamine, on vaja tagada, et amet täidab kõnealuste programmide rakendamisega seotud ülesandeid alates kuupäevast, mil need programmid jõustuvad.
            
         
               (12)
            
            
               Tuleks asutada kõnealune amet. See peaks asendama komisjoni rakendusotsusega 2008/37/EÜ asutatud rakendusametit ja olema selle õigusjärglane. See peaks tegutsema kooskõlas määrusega (EÜ) nr 58/2003 sätestatud üldise põhieeskirjaga.
            
         
               (13)
            
            
               Seetõttu tuleks kehtetuks tunnistada otsus 2008/37/EÜ ning tuleks sätestada üleminekusätted.
            
         
               (14)
            
            
               Käesoleva otsusega ette nähtud meetmed on kooskõlas täitevasutuste komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Asutamine
   Käesolevaga asutatakse Euroopa Teadusnõukogu Rakendusamet (edaspidi „amet”), see asendab otsusega 2008/37/EÜ asutatud rakendusametit alates 1. jaanuarist 2014 kuni 31. detsembrini 2024 ja selle põhikirja reguleeritakse määrusega (EÜ) nr 58/2003.
   Artikkel 2
   Asukoht
   Ameti asukoht on Brüsselis.
   Artikkel 3
   Eesmärgid ja ülesanded
   1.   Amet on Euroopa Teadusnõukogu spetsiaalne rakendusstruktuur, kes vastutab haldusülesannete ja programmi elluviimise eest.
   2.   Ametile tehakse programmi „Horisont 2020” rakendamise eriprogrammi – Teadusuuringute ja innovatsiooni raamprogramm (2014–2020) – raames ülesandeks rakendada I osa „Tipptasemel teadus” erieesmärki „eesliiniuuringute tugevdamine Euroopa Teadusnõukogu kaudu”. Käesolevat lõiku kohaldatakse alates teadusuuringute ja innovatsiooni 2014.–2020. aasta raamprogrammi „Horisont 2020” rakendamise eriprogrammi jõustumise kuupäevast.
   3.   Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007–2013) (7) raames usaldatakse ametile järelejäänud eriprogrammi „Ideed” rakendamine.
   4.   Amet vastutab lõigetes 2 ja 3 osutatud liidu programmide osade rakendamisega seotud järgmiste ülesannete täitmise eest:
   
               a)
            
            
               programmi rakendamise ja eriprojektide juhtimine, tuginedes Euroopa Teadusnõukogu teadusnõukogus (edaspidi „ERC teadusnõukogu”) kindlaks määratud ja komisjonis vastu võetud asjakohastele tööprogrammidele, kui komisjon on teda nii volikirjas volitanud;
            
         
               b)
            
            
               eelarve täitmise aktide vastuvõtmine tulude ja kulude osas ning programmi juhtimiseks vajalike kõigi toimingute tegemine, kui komisjon on ametit nii volikirjas volitanud;
            
         
               c)
            
            
               programmi rakendamise toetamine, kui komisjon on ametit nii volikirjas volitanud;
            
         
               d)
            
            
               ERC teadusnõukogu toetamine kõigi selle ülesannete täitmisel.
            
         Artikkel 4
   Ametisse määramise kestus
   1.   Juhatuse liikmed nimetatakse ametisse kaheks aastaks.
   2.   Direktor nimetatakse ametisse neljaks aastaks, võttes arvesse ERC teadusnõukogu arvamust.
   3.   Ameti kõrgemate ametnike ametisse nimetamisel võetakse arvesse ERC teadusnõukogu arvamust.
   Artikkel 5
   Järelevalve ja aruandlus
   Amet on komisjoni järelevalve all ja annab volikirjas sätestatud korras ja tähtaegade jooksul korrapäraselt aru oma vastutusalasse kuuluvate liidu programmide osade rakendamise käigust.
   Artikkel 6
   Tegevuseelarve täitmine
   Amet täidab oma tegevuseelarvet vastavalt komisjoni määrusele (EÜ) nr 1653/2004 (8).
   Artikkel 7
   Kehtetuks tunnistamine ja üleminekusätted
   1.   Otsus 2008/37/EÜ tunnistatakse kehtetuks alates 1. jaanuarist 2014. Viiteid kehtetuks tunnistatud otsusele tõlgendatakse viidetena käesolevale otsusele.
   2.   Amet on otsusega 2008/37/EÜ asutatud rakendusameti õigusjärglane.
   3.   Ilma et see piiraks volikirja kohast lähetatud ametnike palgaastme läbivaatamist, ei mõjuta käesolev otsus ameti töötajate, sealhulgas direktori õigusi ega kohustusi.
   Artikkel 8
   Jõustumine
   Käesolev otsus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2014.
   
      Brüssel, 17. detsember 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 11, 16.1.2003, lk 1.
   
      (2)  ELT L 347, 20.12.2013, lk 965.
   
      (3)  Komisjoni otsus, 2. veebruar 2007, millega luuakse Euroopa Teadusnõukogu (ELT L 57, 24.2.2007, lk 14).
   
      (4)  Nõukogu otsus 2006/972/EÜ, 19. detsembri 2006, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007–2013) rakendamise eriprogrammi Ideed (ELT L 400, 30.12.2006, lk 243).
   
      (5)  Komisjoni otsus nr 2008/37/EÜ, 14. detsember 2007, millega luuakse Euroopa Teadusnõukogu rakendusamet ühenduse eriprogrammi Ideed haldamiseks eesliiniuuringute valdkonnas vastavalt nõukogu määrusele (EÜ) nr 58/2003 (ELT L 9, 12.1.2008, lk 15).
   
      (6)  KOM(2011) 500 (lõplik).
   
      (7)  ELT L 412, 30.12.2006, lk 1.
   
      (8)  Komisjoni määrus (EÜ) nr 1653/2004, 21. september 2004, täitevasutuste standardfinantsmääruse vastuvõtmise kohta vastavalt nõukogu määrusele (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded (ELT L 297, 22.9.2004, lk 6).